
	COMISIA COMUNITĂŢILOR EUROPENE


Bruxelles, 6.11.2007

COM(2007) 661 final
Propunere de

DECIZIE A CONSILIULUI

privind principiile, priorităţile şi condiţiile cuprinse în parteneriatul pentru aderare cu Turcia şi de abrogare a Deciziei 2006/35/CE

(prezentată de Comisie)

EXPUNERE DE MOTIVE

La 23 februarie 2006, Consiliul a adoptat parteneriatul pentru aderare revizuit cu Turcia, pe baza propunerii Comisiei prezentate la data de 9 noiembrie 2005. Parteneriatele cuprind priorităţi pe termen mediu şi scurt. Prin urmare, Comisia consideră oportună prezentarea propunerii unui parteneriat pentru aderare actualizat cu Turcia.

Prezentul parteneriat pentru aderare cu Turcia, cel de-al patrulea, se bazează pe dispoziţiile Regulamentului (CE) nr. 390/2001 al Consiliului, care prevede că, hotărând cu majoritate calificată la propunerea Comisiei, Consiliul decide principiile, priorităţile, obiectivele intermediare şi condiţiile cuprinse în parteneriatul pentru aderare, astfel cum va fi propus Turciei, precum şi adaptările semnificative ulterioare care i se vor aduce. 

Pentru a da curs parteneriatului pentru aderare, autorităţile competente din Turcia ar trebui să elaboreze un plan care să conţină măsurile specifice pe care Turcia intenţionează să le adopte în acest scop şi termenele aferente. Comisia va monitoriza, periodic, progresele înregistrate în procesul de punere în aplicare a priorităţilor.

Priorităţile parteneriatului pentru aderare constituie baza pentru programarea asistenţei financiare comunitare, care se va acorda în continuare în cadrul instrumentelor financiare relevante, în special Regulamentul (CE) nr. 1085/2006 al Consiliului din 17 iulie 2006 de instituire a unui instrument de asistenţă pentru preaderare (IPA).

Propunerea de decizie a Consiliului nu are implicaţii financiare. Având în vedere cele enunţate anterior, Comisia invită Consiliul să adopte propunerea de decizie a Consiliului anexată.

Propunere de

DECIZIE A CONSILIULUI

privind principiile, priorităţile şi condiţiile cuprinse în parteneriatul pentru aderare cu Turcia şi de abrogare a Deciziei 2006/35/CE

CONSILIUL UNIUNII EUROPENE,

având în vedere Tratatul de instituire a Comunităţii Europene,

având în vedere Regulamentul (CE) nr. 390/2001 al Consiliului din 26 februarie 2001 privind asistenţa pentru Turcia în cadrul strategiei de preaderare, în special instituirea unui parteneriat pentru aderare
, în special articolul 2,

având în vedere propunerea Comisiei,

întrucât:

(1) Regulamentul (CE) nr. 390/2001 prevede că, hotărând cu majoritate calificată la propunerea Comisiei, Consiliul decide principiile, priorităţile, obiectivele intermediare şi condiţiile cuprinse în parteneriatul pentru aderare, astfel cum va fi propus Turciei, precum şi adaptările semnificative ulterioare care i se vor aduce. 

(2) Pe această bază, Consiliul a adoptat în 2001 şi 2003 un parteneriat pentru aderare cu Turcia
. 

Recomandarea Comisiei din 2004 cu privire la Turcia a subliniat faptul că Uniunea Europeană ar trebui să continue să monitorizeze procesul de reformă politică şi că în 2005 ar trebui propus un parteneriat pentru aderare revizuit. Astfel, Consiliul a adoptat un parteneriat pentru aderare revizuit în februarie 2006
.

(3) În decembrie 2004, Consiliul European a stabilit că Uniunea Europeană va continua să monitorizeze îndeaproape progresele înregistrate în domeniul reformelor politice pe baza unui parteneriat pentru aderare care să stabilească priorităţile pentru procesul de reformă.

La 3 octombrie 2005, statele membre au demarat negocieri cu Turcia cu privire la aderarea acesteia la Uniunea Europeană. Cursul acestor negocieri va fi determinat de progresele înregistrate de Turcia în ceea ce priveşte pregătirile pentru aderare, progres evaluat, inter alia, ţinând seama de aplicarea parteneriatului pentru aderare, care va fi revizuit periodic.

(4) În documentul Comisiei cu privire la strategia de extindere şi principalele provocări pentru perioada 2006-2007 se arăta că parteneriatele vor fi actualizate la sfârşitul anului 2007.

La 12 iunie 2006, Consiliul a adoptat Regulamentul (CE) nr. 1085/2006 de instituire a unui instrument de asistenţă pentru preaderare (IPA)
, care defineşte un nou cadru pentru asistenţă financiară în favoarea ţărilor în curs de preaderare.

(5) Prin urmare, ar trebui adoptat un parteneriat pentru aderare revizuit care să actualizeze parteneriatul curent pentru a identifica priorităţile reînnoite pentru care sunt necesare acţiuni suplimentare, pe baza concluziilor din raportul 2007 privind progresele realizate de Turcia în demersul asumat pentru integrarea în Uniunea Europeană.

(6) În sensul pregătirilor pentru aderare, Turcia trebuie să elaboreze un plan care să conţină un calendar şi măsuri specifice pentru abordarea priorităţilor prezentului parteneriat pentru aderare.

(7) Decizia 2006/35/CE ar trebui să fie abrogată,

DECIDE:

Articolul 1

Principiile, priorităţile, obiectivele intermediare şi condiţiile înscrise în Parteneriatul pentru aderare cu Turcia sunt prezentate în anexă.

Articolul 2

Punerea în aplicare a Parteneriatului pentru aderare se examinează şi se monitorizează în cadrul organismelor constituite în temeiul acordului de asociere, precum şi de către Consiliu pe baza rapoartelor anuale prezentate de către Comisie.

Articolul 3

Decizia 2006/35/CE se abrogă.

Articolul 4

Prezenta decizie intră în vigoare în a treia zi de la data publicării în Jurnalul Oficial al Uniunii Europene.

Adoptată la Bruxelles,


Pentru Consiliu


Preşedintele

ANEXĂ: PARTENERIAT PENTRU ADERARE CU TURCIA 2007

1. INTRODUCERE

Consiliul European, reunit la Luxemburg în decembrie 1997, a hotărât că parteneriatul pentru aderare ar constitui axa esenţială a strategiei de preaderare, consolidată prin mobilizarea, într‑un cadru unic, a tuturor formelor de asistenţă acordată ţărilor candidate. În acest mod, Comunitatea poate să îşi orienteze ajutorul către nevoile specifice ale fiecărei ţări candidate pentru a o sprijini în depăşirea problemelor deosebite cu care se confruntă în perspectiva aderării.

Primul parteneriat pentru aderare cu Turcia a fost adoptat de Consiliu în martie 2001. Documentul de strategie al Comisiei privind extinderea din octombrie 2002 prevede propunerea de către Comisie a unei versiuni revizuite a parteneriatului pentru aderare cu Turcia. Ulterior, în martie 2003, Comisia a prezentat un parteneriat pentru aderare revizuit, care a fost adoptat de Consiliu în luna mai a aceluiaşi an. În recomandarea sa din octombrie 2004, Comisia a propus ca, în vederea garantării durabilităţii şi a ireversibilităţii procesului de reformă politică, Uniunea Europeană să continue să monitorizeze îndeaproape progresele înregistrate de reformele politice. În special, Comisia a propus adoptarea unui parteneriat pentru aderare revizuit în 2005. Ca urmare a progreselor estimate în ceea ce priveşte punerea în aplicare a priorităţilor pe termen scurt ale parteneriatelor, se obişnuieşte ca parteneriatele respective să fie actualizate din doi în doi ani. Prin urmare, Comisia propune reînnoirea parteneriatului pentru aderare. 

Turcia trebuie să elaboreze un plan care să conţină un calendar şi măsuri specifice al căror scop este de a realiza priorităţile parteneriatului pentru aderare.

Parteneriatul pentru aderare revizuit constituie baza unei serii de instrumente politice/financiare care vor fi utilizate pentru a ajuta Turcia la pregătirile pentru aderare. În special, parteneriatul pentru aderare revizuit va constitui baza viitoarelor reforme politice, servind drept etalon pentru evaluarea progreselor viitoare.

2. PRINCIPII

Principalele priorităţi identificate pentru Turcia se referă la capacitatea acesteia de a satisface criteriile definite de Consiliul European de la Copenhaga din 1993 şi cerinţele cadrului de negociere adoptat de Consiliu la 3 octombrie 2005.

3. PRIORITĂŢI

Priorităţile enumerate în prezentul parteneriat pentru aderare au fost selectate pe baza faptului că este realist să se preconizeze că Turcia le poate realiza sau poate face progrese semnificative în privinţa lor în următorii câţiva ani. Se face o distincţie între priorităţile pe termen scurt, care ar trebui realizate în termen de un an sau doi ani, şi priorităţile pe termen mediu, care ar trebui realizate în trei până la patru ani. Priorităţile în cauză privesc atât legislaţia, cât şi punerea în aplicare a acesteia.

Parteneriatul pentru aderare revizuit indică domeniile prioritare în ceea ce priveşte pregătirile pentru aderare ale Turciei. În ultimă instanţă, totuşi, Turcia va trebui să abordeze toate aspectele identificate în rapoartele privind progresele realizate, inclusiv consolidarea procesului de reformă politică pentru a garanta ireversibilitatea acestuia şi pentru a garanta aplicarea uniformă a reformei pe teritoriul întregii ţări şi la toate nivelurile administraţiei. Este important, de asemenea, ca Turcia să respecte angajamentele privind armonizarea legislativă şi punerea în aplicare a acquis-ului, asumate în cadrul acordului de asociere, al uniunii vamale şi al deciziilor relevante ale Consiliului de Asociere CE-Turcia privind, în special, regimul comercial al produselor agricole.

3.1.
Priorităţi pe termen scurt

Dialog politic

Democraţia şi statul de drept

Administraţia publică

· Urmărirea reformei administraţiei publice şi a politicii privind personalul, pentru a asigura o mai mare eficacitate, responsabilitate şi transparenţă. 

· Consolidarea administraţiilor locale prin reformarea administraţiei centrale, delegarea anumitor competenţe către administraţiile locale şi dotarea acestora cu resursele adecvate.

· Adoptarea şi punerea în aplicare a legislaţiei menite să instituie un sistem de avocat al poporului pe deplin funcţional.

Controlul civil asupra forţelor de securitate 
· Continuarea alinierii controlului exercitat de societatea civilă asupra armatei la practicile statelor membre ale UE. Garantarea faptului că armata nu intervine în chestiuni politice şi că autorităţile civile îşi exercită pe deplin funcţiile de supraveghere în domeniul siguranţei.

· Adoptarea de măsuri necesare în vederea creării unei mai mari responsabilităţi şi transparenţe în soluţionarea problemelor de siguranţă. 

· Aplicarea unui control parlamentar deplin asupra politicii militare şi de apărare şi a tuturor cheltuielilor conexe, inclusiv prin audit extern. 

· Limitarea competenţei judiciare a tribunalelor militare la sarcinile militare ale personalului militar.

Sistemul judiciar 

· Intensificarea eforturilor, inclusiv prin formare, pentru a se garanta că interpretarea de către puterea judecătorească a legislaţiei referitoare la drepturile omului şi libertăţile fundamentale respectă Convenţia europeană a drepturilor omului, jurisprudenţa CEDO şi articolul 90 din constituţia turcă.

· Asigurarea independenţei puterii judecătoreşti în raport cu alte instituţii ale statului, în special în ceea ce priveşte Consiliul Superior al Magistraturii şi sistemul de inspecţie. Mai precis, garantarea faptului că puterea judecătorească în ansamblu este reprezentată de Consiliul Superior al Magistraturii.

· Întărirea eficacităţii sistemului judiciar, în special prin consolidarea capacităţii instituţionale a acesteia şi adoptarea unui nou cod de procedură civilă. 

· Procedarea la crearea instanţelor judecătoreşti de apel intermediare regionale.

Politica anticorupţie 

· Elaborarea unei strategii globale anticorupţie şi instituirea unui organism central cu rolul de a supraveghea şi monitoriza punerea acesteia în aplicare. O mai bună coordonare între toate instituţiile implicate. 

· Asigurarea aplicării Regulamentului privind principiile de conduită etică ale funcţionarilor publici şi extinderea dispoziţiilor acestuia la funcţionarii aleşi prin vot, magistraţi, cadrele universitare şi personalul militar. 

· Limitarea imunităţilor acordate politicienilor şi funcţionarilor publici în conformitate cu cele mai bune practici europene şi ameliorarea legislaţiei privind transparenţa în domeniul finanţării partidelor politice şi a campaniilor electorale.

Drepturile omului şi protecţia minorităţilor 
Respectarea legislaţiei internaţionale privind drepturile omului

· Ratificarea Protocolului opţional la Convenţia ONU împotriva torturii, care prevede constituirea unui sistem de monitorizare independentă a locurilor de detenţie.

Curtea Europeană a Drepturilor Omului

· Respectarea Convenţiei europene pentru apărarea drepturilor omului şi a libertăţilor fundamentale şi garantarea execuţiei depline a hotărârilor Curţii Europene a Drepturilor Omului. 

· Modificarea codului de procedură penală astfel încât să se respecte aplicarea dreptului la un nou proces, în conformitate cu hotărârile relevante ale Curţii Europene a Drepturilor Omului. 

Promovare şi respectarea drepturilor omului
· Crearea unei instituţii naţionale pentru drepturile omului, care să fie independentă şi să dispună de resurse adecvate, în conformitate cu principiile relevante ale ONU.

· Continuarea formării acordate agenţiilor de aplicare a legii în problemele privind drepturile omului şi tehnicile de anchetă.

Drepturi civile şi politice

Împiedicarea torturii şi a relelor tratamente 

· Garantarea punerii în aplicare a măsurilor adoptate în contextul politicii „toleranţă zero” în privinţa torturii şi a relelor tratamente, în conformitate cu Convenţia europeană a drepturilor omului şi cu recomandările Comitetului European pentru Prevenirea Torturii. 

· Garantarea aplicării Protocolului de la Istanbul pe întregul teritoriu al ţării, în special prin extinderea expertizei medicale. 

· Intensificarea luptei împotriva impunităţii. Garantarea efectuării de către procurori a unor anchete oportune şi eficace asupra cazurilor prezumate, care să conducă la identificarea şi pedepsirea autorilor de către instanţele judecătoreşti. 

Accesul la justiţie 

· Intensificarea eforturilor pentru garantarea unei asistenţe juridice adecvate şi a unor servicii de interpretare calificate.

Libertatea de exprimare 
· Revizuirea legislaţiei privind libertatea de exprimare, inclusiv libertatea presei, în conformitate cu Convenţia europeană a drepturilor omului şi cu jurisprudenţa Curţii Europene a Drepturilor Omului. 

· Remedierea situaţiei persoanelor urmărite penal sau condamnate pentru exprimarea paşnică de opinii. 

Libertatea de întrunire şi de asociere

· Continuarea punerii în aplicare a tuturor reformelor privind libertatea de asociere şi întrunire paşnică în conformitate cu Convenţia europeană a drepturilor omului (CEDO) şi jurisprudenţa corespunzătoare. Aplicarea măsurilor de prevenire a utilizării excesive a forţei de către forţele de siguranţă. 

· Alinierea la cele mai bune practici din statele membre ale UE în ceea ce priveşte legislaţia referitoare la partidele politice.

Organizaţiile societăţii civile

· Continuarea consolidării dezvoltării interne a societăţii civile şi a implicării acesteia în elaborarea politicilor publice. 

· Facilitarea şi încurajarea comunicării deschise şi a cooperării dintre toate sectoarele societăţii civile turce şi partenerii europeni.

Libertatea religiei

· Revizuirea legislaţiei privind fundaţiile, în conformitate cu CEDO şi jurisprudenţa Curţii Europene a Drepturilor Omului.

· Garantarea posibilităţii ca şi comunităţile religioase nemusulmane să obţină personalitate juridică şi să-şi exercite drepturile.

· Garantarea posibilităţii ca minorităţile nemusulmane să urmeze învăţământul superior religios, inclusiv formarea clerului.

· Garantarea tratamentului egal pentru resortisanţii turci şi străini în ceea ce priveşte capacitatea acestora de a-şi exercita dreptul la libertatea religioasă prin participarea la viaţa comunităţilor religioase organizate.

· Adoptarea legislaţiei pentru prevenirea urmăririi penale şi condamnării repetate a celor care refuză să efectueze serviciul militar din motive de conştiinţă sau religioase.

Drepturi economice şi sociale

Drepturile femeii

· Continuarea luării de măsuri în vederea punerii în aplicare a legislaţiei în vigoare referitoare la drepturile femeilor şi a combaterii tuturor formelor de violenţă împotriva femeilor, inclusiv a crimelor comise în numele onoarei. Asigurarea formării specializate pentru judecători şi procurori, instituţiile de aplicare a legii, municipalităţi şi alte instituţii responsabile şi constituirea de adăposturi pentru femeile ameninţate să devină victime ale violenţei, în toate localităţile mari, în conformitate cu legislaţia în vigoare. 

· Continuarea sensibilizării publicului general, în special a bărbaţilor, cu privire la aspecte legate de egalitate între femei şi bărbaţi, precum şi promovarea rolului femeilor în societate, inclusiv prin educarea şi participarea acestora pe piaţa muncii şi în viaţa politică şi socială; sprijinirea dezvoltării organizaţiilor de femei pentru îndeplinirea acestor obiective.

Drepturile copilului

· Garantarea punerii integrale în aplicare a legii referitoare la protecţia copilului şi promovarea protecţiei drepturilor copilului în conformitate cu standardele Uniunii Europene şi cu standardele internaţionale.

· Continuarea eforturilor depuse pentru a soluţiona problema muncii copiilor şi îmbunătăţirea situaţiei copiilor străzii.

Drepturile lucrătorilor şi sindicate

· Garantarea respectării depline a tuturor drepturilor sindicale, în conformitate cu normele UE şi cu convenţiile OIM relevante, în special în ceea ce priveşte dreptul la organizare, la grevă şi la negocieri colective. 

· Continuarea consolidării dialogului social, precum şi facilitarea şi încurajarea cooperării cu partenerii din UE.

Politicile de combatere a discriminării

· Garantarea, în plan legislativ şi în practică, a exercitării depline, de către toate persoanele, fără discriminare şi indiferent de limbă, opinii politice, sex, origine rasială sau etnică, religie sau convingeri, handicap, vârstă sau orientare sexuală, a libertăţilor fundamentale şi a drepturilor omului. 

· Consolidarea eforturilor de revizuire a programei şi a manualelor şcolare, astfel încât să se elimine limbajul discriminatoriu.

Drepturile minorităţilor, drepturi culturale şi protecţia minorităţilor

· Asigurarea diversităţii culturale şi promovarea respectului şi a protecţiei minorităţilor în conformitate cu Convenţia europeană a drepturilor omului şi cu principiile stabilite în Convenţia-cadru pentru protecţia minorităţilor naţionale, precum şi în conformitate cu cele mai bune practici ale statelor membre. 

· Garantarea protecţiei juridice a minorităţilor, în special în ceea ce priveşte exercitarea paşnică a drepturilor la proprietate, în conformitate cu Protocolul nr. 1 la Convenţia europeană a drepturilor omului.

Drepturile culturale

· Îmbunătăţirea accesului efectiv la radiodifuziune şi televiziune în alte limbi decât turca, în special prin eliminarea completă a restricţiilor juridice.

· Adoptarea măsurilor corespunzătoare pentru a sprijini predarea altor limbi decât turca.

Situaţia în est şi sud-est

· Elaborarea unei strategii globale de reducere a disparităţilor regionale care vizează, în special, îmbunătăţirea situaţiei în regiunea de sud-est, pentru a spori posibilităţile economice, sociale şi culturale disponibile tuturor cetăţenilor turci, inclusiv celor de origine kurdă. 

· Eliminarea sistemului de supraveghere a satelor din sud-est.

· Curăţarea zonei de mine terestre. 

Persoane strămutate intern

· Continuarea adoptării de măsuri care să faciliteze întoarcerea persoanelor strămutate intern în localităţile lor de origine, în conformitate cu recomandările reprezentantului special al secretarului general al ONU pentru persoanele strămutate. 

· Continuarea punerii în aplicare a legislaţiei privind despăgubirea pentru pierderile cauzate de terorism şi de lupta împotriva terorismului. Garantarea unei despăgubiri echitabile şi prompte a victimelor.

Aspecte regionale şi obligaţii internaţionale 

Cipru

· Garantarea sprijinului continuu faţă de eforturile de a găsi o soluţie globală la problema cipriotă în cadrul ONU şi în conformitate cu principiile pe care se întemeiază UE, contribuind în acelaşi timp la un climat mai bun pentru găsirea unei soluţii comune.

· Aplicarea integrală a Protocolului de adaptare a Acordului de la Ankara la aderarea noilor state membre, inclusiv eliminarea tuturor restricţiilor existente cu privire la navele sub pavilion cipriot şi la navele care servesc comerţului cipriot
.

· Adoptarea, în cel mai scurt timp posibil, a unor măsuri concrete pentru normalizarea relaţiilor bilaterale dintre Turcia şi toate statele membre ale UE, inclusiv Republica Cipru
.

Soluţionarea paşnică a conflictelor frontaliere 

· Continuarea eforturilor de soluţionare a tuturor conflictelor frontaliere încă existente, în conformitate cu principiul soluţionării paşnice a conflictelor din Carta Organizaţiei Naţiunilor Unite, inclusiv, în cazul în care este necesar, făcând apel la jurisdicţia Curţii de Justiţie Internaţionale.

· Angajarea neechivocă de bune relaţii cu ţările vecine; rezolvarea eventualelor surse de neînţelegeri cu ţările vecine; abţinerea de la orice acţiune care ar putea afecta în mod negativ procesul de soluţionare paşnică a diferendelor frontaliere.

Criterii economice

· Continuarea punerii în aplicare a politicilor fiscale şi monetare corespunzătoare în vederea luării de măsuri adecvate care vizează menţinerea unui climat macroeconomic stabil şi previzibil. Punerea în aplicare a unui sistem durabil şi eficient de securitate socială.

· Consolidarea în continuare a coordonării politicii economice între diferitele instituţii şi domenii de acţiune în vederea creării unui cadru de politică economică coerent şi durabil.

· Continuarea privatizării întreprinderilor de stat.

· Continuarea liberalizării pieţei şi a reformelor preţurilor, în special în sectoarele energiei şi agriculturii.

· Corectarea dezechilibrelor de pe piaţa muncii. În acest sens, ameliorarea structurilor de stimulare şi a flexibilităţii pe piaţa muncii pentru a duce la creşterea participării şi a nivelului de ocupare a forţei de muncă; îmbunătăţirea eforturilor de învăţământ şi formare profesională, încurajând astfel trecerea de la agricultură la o economie bazată pe servicii.

· Îmbunătăţirea climatului de afaceri. În acest sens, îmbunătăţirea funcţionării instanţelor comerciale şi salvgardarea independenţei autorităţilor de reglementare a pieţei; îmbunătăţirea procedurilor de faliment pentru a înlătura obstacolele din calea ieşirii de pe piaţă. 

· Identificarea şi punerea în aplicare a măsurilor pentru soluţionarea problemei economiei informale.

Capacitatea de a-şi asuma obligaţiile care decurg din statutul de stat membru

Capitolul 1: Libera circulaţie a mărfurilor 

· Suprimarea cerinţelor în materie de permise de import sau licenţe, precum şi a cerinţelor disproporţionate în materie de certificate pentru alte produse decât autovehiculele utilizate.

· Transmiterea către Comisie a unui plan de suprimare a permiselor de import pentru autovehiculele utilizate.

· Finalizarea identificării măsurilor contrare articolelor 28-30 din Tratatul CE, elaborarea unui plan de eliminare a acestora şi introducerea clauzei de recunoaştere reciprocă în ordinea juridică turcă.

· Soluţionarea problemelor nerezolvate în domeniul protecţiei datelor de reglementare pentru produsele farmaceutice.

Capitolul 3: Dreptul de stabilire şi libertatea de a presta servicii 

· Prezentarea unei strategii detaliate care să includă un calendar cu toate etapele necesare în materie de aliniere legislativă şi capacitate instituţională în vederea respectării acquis-ului menţionat în prezentul capitol.

· Continuarea alinierii la acquis pentru recunoaşterea reciprocă a calificărilor profesionale, în special prin prevederea unei proceduri de recunoaştere profesională diferită de recunoaşterea academică şi prin adoptarea cerinţelor minime de formare fixate de Directiva 2005/36/CE.

· Începerea alinierii la acquis în domeniul serviciilor poştale.

Capitolul 4: Libera circulaţie a capitalului 

· Continuarea eliminării restricţiilor care afectează investiţiile străine provenite din UE. 

· Începerea alinierii legislaţiei privind sistemele de plată la acquis.

Capitolul 5: Achiziţii publice 

· Unei organizaţii din domeniul achiziţiilor publice să i se atribuie sarcina de a garanta o politică coerentă şi a pilota aplicarea acesteia.

· Prezentarea unei strategii cuprinzătoare care va cuprinde toate reformele necesare pentru alinierea legislativă şi consolidarea capacităţii instituţionale în vederea respectării acquis‑ului.

Capitolul 6: Dreptul societăţilor comerciale

· Adoptarea noului cod comercial.

Capitolul 7: Legea privind proprietatea intelectuală

· Îmbunătăţirea capacităţilor poliţiei, autorităţilor vamale şi puterii judecătoreşti de a asigura respectarea drepturilor de proprietate, inclusiv consolidarea coordonării dintre aceste organisme.

· Soluţionarea, în special, a contrafacerii mărcilor comerciale şi a pirateriei.

Capitolul 8: Politica concurenţei

· Adoptarea unei legi privind ajutoarele de stat în conformitate cu cerinţele acquis-ului şi crearea unei autorităţi de monitorizare a ajutoarelor de stat, independentă din punct de vedere operaţional şi capabilă să îndeplinească angajamentele existente în materie de transparenţă.

· Finalizarea şi adoptarea Programului naţional de restructurare a sectorului siderurgic în conformitate cu cerinţele UE. 

Capitolul 9: Servicii financiare

· Continuarea alinierii la noile cerinţe privind capitalul pentru instituţiile de credit şi societăţile de investiţii şi la celelalte directive conexe (sistem de garantare a depozitelor, lichidare şi reorganizare, conglomerate financiare, conturi bancare).

· Consolidarea standardelor prudenţiale şi de supraveghere, atât în sectorul financiar bancar, cât şi în cel nebancar, inclusiv instituirea unei autorităţi de reglementare şi de supraveghere independente. 

Capitolul 10: Societatea informaţională şi mass-media 

· Adoptarea unei noi legi privind comunicaţiile electronice, aliniată la cadrul actual de reglementare al UE.

· Finalizarea adoptării şi a punerii în aplicare a principalelor „condiţii de plecare” pentru cadrul de reglementare al UE din 2002.

· Continuarea alinierii legislaţiei în sectorul politicii audiovizualului, în special cu privire la directiva „Televiziune fără frontiere”.

Capitolul 11: Agricultura şi dezvoltarea rurală 

· Instituirea unei agenţii IPARD (instrumentul pentru componenta de dezvoltare rurală a asistenţei pentru preaderare) acreditate în conformitate cu cerinţele UE.

· Ridicarea restricţiilor din comerţul cu carne de vită, bovine vii şi produse derivate.

Capitolul 12: Siguranţa alimentelor, politica veterinară şi fitosanitară 

· Adoptarea unei legi-cadru privind produsele alimentele, alimentele pentru animale şi domeniul veterinar, care să respecte cerinţele UE şi să permită o transpunere completă a acquis-ului comunitar. 

· Garantarea bunei funcţionări a sistemului de identificare şi înregistrare a bovinelor şi de înregistrare a mişcărilor acestora în conformitate cu acquis-ul comunitar şi iniţierea punerii în aplicare a unui sistem corespunzător pentru ovine şi caprine care să urmărească mişcările acestora.

· Luarea măsurilor necesare pentru ca regiunea Tracia să poată fi recunoscută de către Organizaţia Mondială pentru Sănătatea Animală drept zonă indemnă de febră aftoasă datorită vaccinării.

· Clasificarea tuturor unităţilor agroalimentare pe categorii în funcţie de acquis-ul comunitar şi pregătirea unui program pentru modernizarea acelor unităţi.

Capitolul 13: Pescuit

· Consolidarea structurilor administrative, în special prin crearea unei unităţi centrale dotate cu toate competenţele în materie de pescuit. Este necesară, de asemenea, acordarea unei atenţii speciale consolidării serviciilor de inspecţie şi control în domeniul pescuitului.

· Adoptarea legii revizuite privind pescuitul, în conformitate cu cerinţele UE.

Capitolul 14: Politica în domeniul transporturilor 

· Adoptarea legii-cadru privind căile ferate pentru a deschide treptat piaţa turcă de transport feroviar şi prevederea separării funcţiilor în ceea ce priveşte gestionarea infrastructurilor şi furnizarea de servicii.

· Continuarea alinierii şi punerii în aplicare în sectorul maritim, acordând o atenţie specială punerii eficiente în aplicare a măsurilor de prevenire a poluării. Continuarea consolidării administraţiei maritime, inclusiv îmbunătăţirea registrelor de securitate ale flotei turceşti şi punerea în aplicare a acquis-ului din domeniul securităţii maritime. 

· În domeniul aviaţiei, găsirea unei soluţii tehnice care să asigure comunicarea necesară pentru a se garanta nivelul adecvat de securitate aeriană în regiunea mediteraneeană de sud-est. 

· Angajarea într-un proces de recunoaştere a „desemnării comunitare” şi propunerea unei strategii clare în vederea alinierii progresive la acquis-ul privind „cerul unic european”. 

· Alinierea şi punerea în aplicare a dispoziţiilor relevante şi a specificităţilor declaraţiei de strategie a Conferinţei europene a aviaţiei civile în domeniul siguranţei aviaţiei civile.

Capitolul 15: Energie 

· Continuarea alinierii la acquis-ul cu privire la piaţa internă a gazului şi a energiei electrice şi la schimburile transfrontaliere de energie electrică, precum şi punerea acestuia în aplicare, în vederea, de asemenea, a aderării la Tratatul de instituire a Comunităţii Energiei. Garantarea punerii în aplicare a unor norme echitabile şi nedisciminatorii pentru transportul gazelor.

· Continuarea dezvoltării capacităţilor diferitelor autorităţi de reglementare şi garantarea independenţei acestora.

· Consolidarea capacităţii administrative şi continuarea alinierii în domeniul eficienţei energetice, promovarea cogenerării cu randament ridicat, precum şi dezvoltarea energiilor regenerabile în domeniile transporturilor, energiei electrice şi încălzirii/răcirii, inclusiv fixarea de obiective şi stimulente adecvate şi ambiţioase.

· Aderarea la convenţia comună privind siguranţa gestionării combustibilului uzat şi siguranţa gestionării deşeurilor radioactive.

Capitolul 16: Fiscalitate

· Luarea de măsuri practice care să conducă la o reducere substanţială a impozitării discriminatorii a produselor alcoolice, tutunului importat şi ţigărilor importate, precum şi prezentarea unui plan care să conţină etape bine stabilite, de comun acord cu Comisia, pentru ca orice impozitare discriminatorie rămasă să fie eliminată rapid.

· Continuarea alinierii TVA-ului şi a accizelor, în special în ceea ce priveşte structura şi nivelurile aplicate.

· Continuarea consolidării şi modernizării administraţiei fiscale, inclusiv a sectorului tehnologiei informaţiei, pentru îmbunătăţirea respectării legislaţiei şi a colectării impozitelor şi pentru reducerea economiei informale.

Capitolul 18: Statistici

· Furnizarea la timp a indicatorilor-cheie privind conturile naţionale în conformitate cu SEC 95.

· Alinierea metodologiei şi a modului de organizare a culegerii de informaţii pentru furnizarea de statistici agricole în conformitate cu cerinţele UE. 

· Finalizarea elaborării registrului comerţului.

Capitolul 19: Politica socială şi ocuparea forţei de muncă

· Crearea de condiţii pentru un dialog social eficient la toate nivelurile, inter alia, prin adoptarea unei noi legislaţii care să elimine dispoziţiile restrictive cu privire la activităţile sindicatelor şi garantarea drepturilor sindicale integrale. 

· Furnizarea unei analize a muncii nedeclarate în Turcia şi elaborarea unui plan care să soluţioneze această problemă în contextul unui plan de acţiune global în vederea aplicării acquis-ului în beneficiul întregii forţe de muncă.

· Finalizarea lucrărilor privind memorandumul comun pentru incluziunea socială (JIM) şi documentul comun de evaluare a priorităţilor politicii de ocupare a forţei de muncă (JAP) şi punerea activă în aplicare a celor două procese de punere în practică a acestora.

Capitolul 20: Politica privind întreprinderile şi industria

· Adoptarea unei strategii revizuite privind politica industrială globală şi a unui plan de acţiune revizuit în materie de IMM-uri.

Capitolul 22: Politica regională şi coordonarea instrumentelor structurale 

· Consolidarea procesului de creare a unor structuri instituţionale şi consolidarea capacităţii administrative în domeniul programării, pregătirii proiectelor, monitorizării, evaluării şi controlului şi gestiunii financiare, în special la nivelul ministerelor de resort, pentru a pune în aplicare programele UE de preaderare ca o acţiune pregătitoare pentru punerea în aplicare a politicii de coeziune a Comunităţii. 

Capitolul 23: Sistemul judiciar şi drepturile fundamentale

· Consolidarea eforturilor în vederea alinierii legislaţiei la acquis-ul în materie de protecţie a datelor cu caracter personal şi a instituirii unei autorităţi de supraveghere independente pentru protecţia datelor.

· Pentru alte priorităţi, a se vedea secţiunea cu privire la criteriile politice.

Capitolul 24: Justiţie, libertate şi securitate

· Continuarea consolidării instituţiilor însărcinate cu asigurarea respectării legii şi alinierea statutului şi funcţionării acestora la standardele europene, inclusiv prin dezvoltarea unei cooperări interinstituţionale. Adoptarea unui cod deontologic şi instituirea unui sistem independent şi eficient de reclamaţii care să asigure o mai mare responsabilitate asumată de toate organele de aplicare a legii.

· Continuarea eforturilor de aplicare a Planului naţional de acţiune privind migraţia şi azilul (inclusiv prin adoptarea unei foi de parcurs), creşterea capacităţii de a combate migraţia ilegală, în conformitate cu standardele internaţionale. 

· Încheierea de urgenţă a unui acord de readmisie cu UE.

· Înregistrarea de progrese în pregătirea pentru adoptarea unei legi globale privind azilul care să fie conformă cu acquis-ul, inclusiv instituirea unei autorităţi responsabile în domeniul azilului.

· Continuarea eforturilor de punere în aplicare a Planului naţional de acţiune privind gestionarea integrată a frontierelor, inclusiv prin definirea unei foi de parcurs precise. Ar trebui să se ia măsuri pentru a se stabili autoritatea de aplicare a noii legi privind frontierele. 

· Punerea în aplicare a strategiei naţionale privind criminalitatea organizată. Intensificarea luptei împotriva criminalităţii organizate, a drogurilor, a traficului de persoane, a fraudei, a corupţiei şi a spălării banilor.

Capitolul 26: Educaţie şi cultură

· Consolidarea capacităţii administrative a agenţiei naţionale care se ocupă de gestionarea programelor „Învăţare pe tot parcursul vieţii” şi „Tineretul în acţiune”, astfel încât aceasta să poată gestiona volumul mai mare de muncă.

Capitolul 27: Mediu înconjurător

· Adoptarea unei strategii generale pentru transpunerea şi punerea în aplicare, treptat, a acquis-ului, inclusiv planuri de constituire a capacităţii necesare la nivel naţional, regional şi local, precum şi a resurselor financiare necesare, indicându-se etapele şi termenele fixate.

· Continuarea transpunerii şi punerii în aplicare a acquis-ului, în special legislaţia orizontală şi cadru, cum ar fi evaluarea impactului asupra mediului, inclusiv aspectele transfrontaliere, precum şi consolidarea capacităţii administrative.

· Adoptarea unui plan naţional de gestionare a deşeurilor.

Capitolul 28: Protecţia consumatorilor şi a sănătăţii

· Alinierea în continuare a legislaţiei la acquis în materie de protecţie a consumatorilor şi a sănătăţii, inclusiv în domeniul sângelui, ţesuturilor şi celulelor, precum şi în cel al tutunului, cu asigurarea structurilor administrative adecvate şi a capacităţii de respectare a legii.

· Consolidarea capacităţii instanţelor, inclusiv prin formare, pentru a asigura interpretarea coerentă a legislaţiei privind protecţia consumatorilor. 

Capitolul 29: Uniunea vamală 

· Alinierea la acquis a legislaţiei cu privire la zonele libere, în special a normelor referitoare la controalele vamale şi auditul fiscal. 

· Consolidarea capacităţii de control al respectării legislaţiei, în special în ceea ce priveşte lupta împotriva comerţului ilegal şi a contrafacerii. Continuarea pregătirilor pentru interconectivitatea sistemelor informatice cu cele ale UE.

· Eliminarea scutirilor de taxe vamale pentru bunurile care fac obiectul uniunii vamale şi care sunt vândute în magazine duty-free călătorilor care intră pe teritoriul Turciei.

Capitolul 30: Relaţii externe

· Alinierea la poziţia UE în Organizaţia Mondială a Comerţului, în ceea ce priveşte Agenda de la Doha pentru dezvoltare, precum şi în OCDE.

· Finalizarea alinierii la sistemul de preferinţe generalizate al Comunităţii Europene (SPG).

· Continuarea eforturilor de a încheia acorduri de liber schimb cu ţări terţe, în conformitate cu acquis-ul. 

Capitolul 31: Politica externă, de securitate şi apărare

· Continuarea alinierii la poziţiile comune, declaraţiile, luările de poziţie şi demersurile Uniunii cu privire la politica externă şi de securitate comună (PESC).

· Alinierea politicilor privind ţările terţe şi a poziţiilor în cadrul organizaţiilor internaţionale la cele ale UE şi ale statelor membre, în special în ceea ce priveşte apartenenţa tuturor statelor membre ale UE la organizaţii şi acorduri relevante, precum Wassenaar.

Capitolul 32: Control financiar 

· Adoptarea unui document politic actualizat referitor la controlul financiar intern public (PIFC) şi a legislaţiei derivate.

· Adoptarea legislaţiei necesare garantării funcţionării Curţii de Conturi a Turciei în conformitate cu standardele şi orientările Organizaţiei Internaţionale a Instituţiilor Supreme de Audit (INTOSAI). 
· Crearea unei structuri antifraudă independentă din punct de vedere operaţional pentru protejarea intereselor financiare ale UE.

3.2.
Priorităţi pe termen mediu

Criterii economice

· Finalizarea programului de privatizare.

· Garantarea viabilităţii sectorului finanţelor publice.

· Continuarea îmbunătăţirii nivelului general al educaţiei şi al sănătăţii, acordând o atenţie deosebită tinerei generaţii şi femeilor.

· Modernizarea infrastructurii ţării, în special în sectorul energiei şi transporturilor, pentru a consolida competitivitatea economiei în ansamblu.

Capacitatea de a-şi asuma obligaţiile care decurg din statutul de stat membru

Capitolul 2: Libera circulaţie a lucrătorilor

· Asigurarea faptului că serviciile publice din domeniul ocupării forţei de muncă dispun de capacitatea adecvată pentru a garanta participarea la reţeaua EURES (Serviciul European de Ocupare a Forţei de Muncă).

· Continuarea consolidării structurilor administrative, în special pentru coordonarea sistemelor de securitate socială.

Capitolul 3: Dreptul de stabilire şi libertatea de a presta servicii 

· Continuarea eliminării restricţiilor cu privire la dreptul de stabilire şi la libertatea de a presta servicii transfrontaliere. 

· Continuarea alinierii la acquis în domeniul serviciilor poştale.

· Continuarea alinierii la acquis în ceea ce priveşte recunoaşterea reciprocă a calificărilor profesionale şi, în special, depunerea de eforturi pentru eliminarea cerinţelor cu privire la cetăţenie.

Capitolul 5: Achiziţii publice 

· Punerea în aplicare a strategiei privind achiziţiile publice. 

· Promovarea utilizării mijloacelor electronice în procedurile de achiziţii publice. 

Capitolul 6: Dreptul societăţilor comerciale

· Adoptarea unui cadru general de raportare financiară în domeniul contabilităţii societăţilor şi al auditului, în conformitate cu standardele UE.

· Consolidarea cerinţelor de divulgare. În special, adoptarea unei cerinţe generale ca întreprinderile să depună declaraţiile de entitate juridică auditată şi să depună situaţiile financiare consolidate pentru a fi accesibile publicului larg. 

Capitolul 7: Legea privind proprietatea intelectuală

· Continuarea alinierii şi garantarea aplicării legislaţiei privind drepturile de proprietate intelectuală.

Capitolul 8: Politica concurenţei

· Alinierea legislaţiei secundare în domeniul ajutoarelor de stat.

· Asigurarea transparenţei în domeniul ajutoarelor de stat în conformitate cu angajamentele bilaterale existente. Informarea Comunităţii cu privire la toate sistemele de ajutoare de stat în vigoare şi notificarea prealabilă a oricărui ajutor individual care urmează a fi acordat.

Capitolul 10: Societatea informaţională şi mass-media 

· Finalizarea transpunerii şi aplicării acquis-ului din domeniul comunicaţiilor electronice şi pregătirea pentru liberalizarea deplină a pieţelor. 

· Continuarea alinierii la acquis-ul din domeniul audiovizualului şi consolidarea independenţei şi a capacităţii administrative a autorităţii de reglementare.

Capitolul 11: Agricultura şi dezvoltarea rurală 

· Continuarea dezvoltării sistemului de identificare a terenurilor şi a sistemului naţional de înregistrare a agricultorilor pentru a pregăti controalele referitoare la terenurile agricole.

· Începerea pregătirii punerii în aplicare a acţiunilor pilot referitoare la mediu şi la spaţiul rural în vederea punerii ulterioare în aplicare a măsurilor de agromediu.

Capitolul 12: Siguranţa alimentelor, politica veterinară şi fitosanitară 

· Adoptarea măsurilor de control al bolilor animalelor şi elaborarea unor planuri de eradicare atunci când situaţia sănătăţii animalelor justifică acest lucru.

· Consolidarea capacităţii laboratoarelor şi a capacităţii de control în sectoarele siguranţei alimentelor, veterinar şi fitosanitar, în special în ceea ce priveşte laboratoarele de referinţă, testarea reziduurilor (inclusiv planurile de control) şi procedurile de prelevare a probelor.

· Alinierea legislaţiei în materie de encefalopatie spongiformă transmisibilă (EST) şi subproduse animale, precum şi instituirea sistemului necesar de culegere şi prelucrare.

Capitolul 13: Pescuit

· Crearea unui sistem fiabil de evaluare a stocurilor pentru a furniza informaţii corecte privind resursele marine.

· Adaptarea registrului flotei existent la cerinţele UE.

Capitolul 14: Politica în domeniul transporturilor 

· Continuarea alinierii legislative şi administrative la acquis-ul în domeniul transporturilor, în special în ceea ce priveşte transporturile rutiere şi securitatea aeriană.

· Consolidarea capacităţii de punere în aplicare a acquis-ului comunitar, inclusiv a măsurilor de control, în conformitate cu standardele UE.

Capitolul 15: Energie 

· Garantarea creării unei pieţe energetice interne competitive, în conformitate cu directivele privind energia electrică şi gazul. Continuarea consolidării structurilor administrative şi de reglementare necesare pentru o piaţă energetică funcţională şi competitivă. 

· Adoptarea unei legislaţii privind sectorul nuclear care să asigure un nivel ridicat de securitate nucleară în conformitate cu standardele UE. 

Capitolul 16: Fiscalitate

· Continuarea alinierii accizelor şi a TVA-ului, în special în ceea ce priveşte reducerile, scutirile, regimurile speciale, rambursarea impozitului şi aplicarea ratelor reduse. 

Capitolul 18: Statistici

· Consolidarea rolului de coordonare şi îmbunătăţirea capacităţii administrative a institutului Turkstat pentru a accelera culegerea, prelucrarea şi diseminarea informaţiilor.

Capitolul 19: Politica socială şi ocuparea forţei de muncă

· Continuarea transpunerii acquis-ului şi consolidarea structurilor administrative şi de aplicare a legii conexe, inclusiv a inspectoratelor de muncă, în asociere cu partenerii sociali. 

· Consolidarea capacităţii de evaluare şi monitorizare a pieţei forţei de muncă şi a situaţiei sociale şi soluţionarea problemelor structurale.

Capitolul 21: Reţele transeuropene 

· Acordarea de prioritate proiectelor identificate în cadrul evaluării necesităţilor privind infrastructura de transport (TINA) şi proiectelor de interes comun enumerate în orientările Comunităţii Europene privind reţelele transeuropene în domeniul energiei.

Capitolul 22: Politica regională şi coordonarea instrumentelor de politică structurală 

· Dezvoltarea, la nivel central, regional şi local, a capacităţii administrative pentru punerea în aplicare a unei eventuale viitoare politici de coeziune a Comunităţii.

Capitolul 24: Justiţie, libertate şi securitate

· Accelerarea eforturilor de creare a unui sistem de gestionare integrată a frontierelor în conformitate cu acquis-ul, bazat pe o strânsă colaborare între agenţii şi pe profesionalismul personalului, acoperind, printre altele, un mecanism de examinare prealabilă care să identifice persoanele care necesită protecţie internaţională la frontieră.

· Continuarea alinierii la acquis în domeniul dreptului de azil, prin eliminarea rezervei geografice la Convenţia de la Geneva şi prin consolidarea măsurilor de protecţie, sprijin social şi integrare pentru refugiaţi.

· Asigurarea compatibilităţii legislaţiei turce cu acquis-ul în materie civilă şi consolidarea capacităţii sistemului judiciar pentru a pune în aplicare acquis-ul.

Capitolul 27: Mediu înconjurător

· Continuarea transpunerii şi a punerii în aplicare a acquis-ului privind legislaţia-cadru, convenţiile internaţionale privind mediul, legislaţia privind protecţia naturii, calitatea apei, substanţele chimice, poluarea industrială şi gestionarea riscurilor, precum şi gestionarea deşeurilor. 

· Continuarea integrării cerinţelor ecologice în celelalte politici sectoriale.

Capitolul 28: Protecţia consumatorilor şi a sănătăţii

· Garantarea unui nivel ridicat de protecţie prin asigurarea aplicării eficiente a normelor privind protecţia consumatorilor şi implicarea organizaţiilor de protecţie a consumatorilor relevante.

· În domeniul sănătăţii mintale, dezvoltarea serviciilor de proximitate ca alternativă la instituţionalizare, luând în considerare alocarea de resurse financiare suficiente pentru îngrijirea sănătăţii mintale. 

Capitolul 29: Uniunea vamală 

· Alinierea completă a legislaţiei vamale privind bunurile şi tehnicile cu dublă utilizare, precursorii, precum şi mărfurile contrafăcute şi mărfurile piratate. 

Capitolul 32: Control financiar 

· Alinierea codului penal al Turciei la convenţia privind protejarea intereselor financiare ale UE (PIF) şi protocoalele acesteia.

4. PROGRAMAREA

Asistenţa financiară pentru priorităţile definite în parteneriatul pentru aderare se acordă prin intermediul a doua instrumente financiare: programele adoptate înainte de 2006 şi în cursul anului respectiv vor fi puse în aplicare în conformitate cu Regulamentul (CE) nr. 2500/2001 al Consiliului din 17 decembrie 2001 privind asistenţa financiară de preaderare în favoarea Turciei. Programele şi proiectele adoptate după 2007 vor fi puse în aplicare în conformitate cu Regulamentul (CE) nr. 1085/2006 al Consiliului din 17 iulie 2006 (IPA). În temeiul celor două instrumente menţionate anterior, Comisia a adoptat şi, respectiv, va adopta deciziile de finanţare, urmate de acorduri de finanţare semnate de Comisie şi de Turcia. Acordurile de finanţare constituie temeiul juridic pentru punerea în aplicare a programelor concrete.

De asemenea, Turcia are acces la finanţarea acordată prin programele multinaţionale şi orizontale.

5. CONDIŢIONARE

Turcia va putea beneficia de asistenţa comunitară acordată pentru finanţarea proiectelor prin intermediul instrumentelor de preaderare în funcţie de respectarea angajamentelor asumate în cadrul acordurilor Comunitatea Europeană-Turcia, inclusiv Decizia privind Uniunea vamală 1/95 şi alte decizii, şi de continuarea măsurilor concrete menite să ducă la îndeplinirea efectivă a criteriilor de la Copenhaga şi în special la respectarea priorităţilor specifice din prezentul parteneriat pentru aderare revizuit. 

Nerespectarea acestor condiţii generale ar putea determina Consiliul să decidă întreruperea asistenţei financiare în temeiul Regulamentului (CE) nr. 2500/2001 sau în conformitate cu articolul 21 din Regulamentul (CE) nr. 1085/2006 al Consiliului (IPA). În programele anuale individuale sunt incluse şi condiţii specifice. Aceste decizii de finanţare vor fi urmate de semnarea unui acord de finanţare cu Turcia.

6.
MONITORIZARE

Punerea în aplicare a parteneriatului pentru aderare se analizează prin intermediul mecanismelor constituite în temeiul Acordului de asociere, precum şi pe baza raportului Comisiei privind progresele înregistrate.

Analiza punerii în aplicare a priorităţilor parteneriatului pentru aderare, precum şi a progreselor realizate în ceea ce priveşte armonizarea legislativă, punerea în aplicare a legislaţiilor şi asigurarea respectării ei poate fi încredinţată subcomitetelor instituite prin acordul de asociere. Comitetul de asociere examinează evoluţia globală a procesului, progresele realizate şi problemele întâlnite în îndeplinirea priorităţilor din parteneriatul pentru aderare, precum şi probleme specifice pe care i le prezintă subcomitetele.

Monitorizarea programelor de asistenţă financiară de preaderare este asigurată de către Turcia împreună cu Comisia Europeană prin intermediul unui comitet mixt de monitorizare (comitetul de monitorizare JMC/IPA). În scopul garantării eficacităţii acestei monitorizări, proiectele finanţate în cadrul fiecărui acord de finanţare trebuie să prevadă indicatori verificabili şi cuantificabili ai realizărilor. Monitorizarea pe baza acestor indicatori va ajuta Comisia, comitetul de monitorizare JMC/IPA şi Turcia să reorienteze ulterior programele, după caz, precum şi să elaboreze altele noi. Comitetul de monitorizare JMC/IPA garantează că acţiunile finanţate în cadrul programelor de preaderare sunt compatibile cu parteneriatul pentru aderare.

Parteneriatul pentru aderare va continua să fie modificat, în măsura în care este necesar, în conformitate cu articolul 2 din Regulamentul (CE) nr. 622/98 al Consiliului din 16 martie 1998 privind asistenţa în favoarea statelor candidate în cadrul strategiei de preaderare, în special instituirea de parteneriate pentru aderare
.

